जिन्होंने लिंगायतों को जोड़ा, उन्हें मंत्री नहीं बनाया; डैमेज कंट्रोल नहीं किया तो मुश्किल
Karnataka Political Crisis Explained; Will Siddaramaiah Cabinet Minister and Congress MLA stage a rebellion? Follow Karnataka Congress Party MLA Latest News, Analysis Report On Dainik Bhaskar (दैनिक भास्कर)
'मुख्यमंत्री सिद्धारमैया के मंत्रिमंडल में उन्हें मिलाकर कुल 34 मंत्री हैं। इस बार कांग्रेस के अनुभवी नेताओं को चुना गया है। हम अभी-अभी पार्टी में आए हैं। राजनीति में धैर्य होना चाहिए। अगर ये दोनों चीजें हैं, तो कोई भी राजनीति कर सकता है। हालांकि मुझे उम्मीद थी। राजनीति में कोई साधु या संन्यासी नहीं होता। हर किसी की इच्छा मंत्री, डिप्टी CM या CM बनने की होती है।'
ये दर्द कर्नाटक के पूर्व डिप्टी CM लक्ष्मण सावदी का है, जो कर्नाटक में मंत्रियों की शपथ के बाद 29 मई को सामने आया। कर्नाटक सरकार में 34 ही मंत्री बनाए जा सकते हैं, यानी सिद्धारमैया की कैबिनेट में नए विधायकों के लिए जगह नहीं है। यही वजह है कि कई नेताओं में गुस्सा है।
लक्ष्मण सावदी लिंगायत कम्युनिटी से आते हैं। वे चुनाव से पहले BJP से कांग्रेस में आए थे। बेलगावी की अथानी सीट से चुनाव लड़ा और 75 हजार वोट से जीते। लक्ष्मण सावदी BJP की सरकार में 20 अगस्त 2019 से 28 जुलाई 2021 तक डिप्टी CM रहे हैं। लिंगायत कम्युनिटी में उनकी अच्छी पैठ है।
इस बार टिकट कटने के बाद लक्ष्मण सावदी कांग्रेस जॉइन कर रहे थे, तब बीएस येदियुरप्पा समेत BJP के बड़़े नेताओं ने उन्हें रोकने की कोशिश की थी, लेकिन वे नहीं माने। तब BJP ने कहा लक्ष्मण सावदी के पार्टी छोड़ने का कोई असर नहीं होगा, पर नतीजे इस दावे के उलट रहे।
कांग्रेस के एक नेता के मुताबिक, ‘सावदी के आने से 30 से 35 सीटों पर असर हुआ। लिंगायतों ने कांग्रेस को वोट दिए। इसी से इतनी बड़ी जीत मिली।’ इसके बावजूद उन्हें मंत्रिमंडल में शामिल नहीं किया गया। पूर्व CM जगदीश शेट्टार को भी मंत्रिमंडल में जगह नहीं दी गई। वे भी लिंगायत कम्युनिटी से आते हैं। हुबली-धारवाड़ सीट से लगातार 6 बार जीते, पर इस बार हार गए।
ये तो उनकी बात हुई, जिन्हें पद नहीं मिला। कांग्रेस के वरिष्ठ विधायक पुट्टारंगशेट्टी तो डिप्टी स्पीकर बनाए जाने से नाराज हो गए। उन्होंने पार्टी का ऑफर ये कहते हुए ठुकरा दिया कि मेरे समर्थक चाहते थे कि मुझे मंत्री बनाया जाए। पुट्टारंगशेट्टी चामराजनगर सीट से विधायक हैं। वे इस बार का चुनाव 80 हजार से ज्यादा वोटों से जीते हैं।
लोकसभा चुनाव के वक्त हो सकती है फूट
2018 में कर्नाटक में किसी भी पार्टी को बहुमत नहीं मिला था। इसके बाद कांग्रेस ने JD(S) के साथ मिलकर सरकार बनाई थी। एक साल के भीतर सरकार गिर गई, क्योंकि कांग्रेस-JD(S) के 17 विधायक BJP में शामिल हो गए थे। राज्य में दोबारा BJP की सरकार बनी। इस बार कर्नाटक में कांग्रेस को बहुमत मिला है, लेकिन मंत्री पद न मिलने से कई बड़े नेता खुश नहीं हैं।
सीनियर जर्नलिस्ट अशोक चंदारगी कहते हैं- कांग्रेस में एक साल तक टूट का खतरा नहीं है। लोकसभा चुनाव तक कांग्रेस ने मैनेज नहीं किया, तो पार्टी में टूट हो सकती है। इसके पीछे वे दो कारण बताते हैं। पहला- कांग्रेस ने चुनाव से पहले लोगों को 5 गारंटी देने का वादा किया था, अभी इसे पूरा करने का वक्त है। ये वादे पूरे नहीं हुए, तो जनता में गुस्सा फैलेगा।’
‘दूसरी वजह कई सांसद और विधायकों के खिलाफ CBI-ED की जांच है। कर्नाटक में DGP रहे प्रवीण सूद को CBI का नया डायरेक्टर बनाया है। वे कर्नाटक के तमाम नेताओं के सारे राज जानते हैं। ऐसे में कुछ दिन में सेंट्रल एजेंसियां राज्य में एक्टिव हो सकती हैं। ED की जांच में तो डिप्टी CM और प्रदेश कांग्रेस अध्यक्ष डीके शिवकुमार भी फंसे हैं।
हालांकि कांग्रेस के एक सीनियर लीडर दावा करते हैं कि लक्ष्मण सावदी और जगदीश शेट्टार दोनों को ही जल्द पद दिए जाने वाले हैं। शेट्टार को MLC बनाया जा सकता है। वहां पार्टी बहुमत में रहती है, तो उन्हें चेयरमैन भी बना सकते हैं। इसी तरह सावदी को भी बड़ा पद मिल सकता है। कांग्रेस अध्यक्ष मल्लिकार्जुन खड़गे ने दोनों नेताओं से बात भी की है। अब तक दोनों ने खुलकर बगावती तेवर नहीं दिखाए हैं।
कांग्रेस के 40 से ज्यादा विधायक मंत्री पद के दावेदार
सिर्फ जगदीश शेट्टार और लक्ष्मण सावदी ही नहीं, कांग्रेस में 40 से ज्यादा विधायक मंत्री पद के दावेदार हैं और मंत्री बनने के लिए लॉबिंग कर रहे थे। अशोक चंदारगी कहते हैं कि 60 से ज्यादा विधायक सिद्धारमैया और डीके शिवकुमार के साथ हाईकमान से मिलने दिल्ली गए थे, वे सभी मंत्री पद चाहते हैं। कई अपने समर्थकों के जरिए विरोध भी करवा चुके हैं। कुछ को उम्मीद है कि दो साल बाद उन्हें मंत्रिमंडल में शामिल किया जाएगा।
‘लिंगायतों ने इस बार कांग्रेस को वोट दिए हैं, लेकिन कम्युनिटी से किसी को डिप्टी CM नहीं बनाए जाने से उनमें नाराजगी भी है। लिंगायत मठों से ये मांग उठी थी कि कांग्रेस एक डिप्टी CM उनकी कम्युनिटी के विधायक को बनाए। कांग्रेस आलाकमान ने तीन डिप्टी CM का फॉर्मूला भी तैयार किया था। इसमें एक डिप्टी CM लिंगायत कम्युनिटी से बनाया जाना था, लेकिन डीके शिवकुमार तीन डिप्टी CM बनाने के खिलाफ थे। इसलिए एक ही डिप्टी CM का पद रखा गया।’
सोर्स के मुताबिक, लक्ष्मण सावदी को मंत्री पद मिलना तय था, लेकिन इस पर सिद्धारमैया और डीके शिवकुमार के बीच एकराय नहीं बन सकी। इसी का नतीजा रहा कि बेंगलुरु से लिस्ट में उनका नाम गया, लेकिन दिल्ली में हट गया। एक सीनियर लीडर कहते हैं कि आलाकमान उन्हें मंत्री बनाने के पक्ष में था। फिर उनके BJP से आने का मुद्दा उठा और नाम पर सहमति नहीं बन सकी।
सावदी-शेट्टार के साथ कांग्रेस में लौटे लिंगायत वोट
1989 में कांग्रेस ने कर्नाटक में 178 सीटें जीती थीं। वोट शेयर 43.76% था। इस जीत के सबसे बड़े नायक थे वीरेंद्र पाटिल। उस वक्त पाटिल कर्नाटक में लिंगायतों के सबसे बड़े लीडर थे। इस जीत में खास बात ये थी कि कांग्रेस के 178 विधायकों में 44 लिंगायत कम्युनिटी से थे।
वीरेंद्र पाटिल की वजह से लिंगायत कांग्रेस के साथ बने रहे। 1997 में पाटिल के निधन के बाद लिंगायत वोट कांग्रेस से BJP की तरफ शिफ्ट होने लगे और बीएस येदियुरप्पा लिंगायतों के सबसे बड़े नेता बन गए।
लिंगायतों ने कर्नाटक में BJP की सरकार बनवाने में बड़ा रोल निभाया। यही वजह है कि अब तक पार्टी ने कर्नाटक में 7 बार CM बनाए, इनमें से 6 बार लिंगायत को ही CM बनाया गया। चार बार तो बीएस येदियुरप्पा ही CM बने।
इस बार भी BJP नेताओं ने इशारों-इशारों में कहा था कि सब जानते हैं कि BJP जीती तो CM कौन बनेगा। उनका इशारा लिंगायत कम्युनिटी की तरफ ही था। यह इसलिए भी कहा गया कि लिंगायत वोट BJP से शिफ्ट न हों।
लेकिन 1989 के बाद 2023 में ऐसा हुआ कि बड़ी संख्या में लिंगायत वोट कांग्रेस की तरफ दोबारा शिफ्ट हुए। इस बार कांग्रेस ने 46 लिंगायत कैंडिडेट्स को टिकट दिया था, इनमें से 37 जीत गए। 2018 में कांग्रेस के टिकट पर चुनाव लड़ने वाले लिंगायत कैंडिडेट्स में से सिर्फ 13 को जीत मिली थी। BJP ने 69 लिंगायत कैंडिडेट्स को टिकट दिए थे, इनमें से जीत सिर्फ 15 को मिली।
ऐसा होने की दो बड़ी वजह बताई जा रही हैं। पहली, येदियुरप्पा को 2021 में जबर्दस्ती CM पद से हटाकर साइडलाइन करना। दूसरा, सावदी और शेट्टार जैसे लिंगायत नेताओं के टिकट काटना। ये नेता कांग्रेस में शामिल हुए तो इनकी कम्युनिटी के लोगों ने भी कांग्रेस को वोट दिया। इससे पार्टी को 224 में से 136 सीटें जीतने में कामयाबी मिली।
विधायकों को मैनेज नहीं किया, तो लोकसभा चुनाव का गणित बिगड़ेगा
कर्नाटक में लोकसभा की 28 सीटें हैं, इनमें से अभी 25 BJP के पास हैं। कांग्रेस का सिर्फ एक सांसद है। इस बार कांग्रेस ने 20 सीटें जीतने का टारगेट रखा है। पार्टी का मैनेजमेंट फेल हुआ, तो ये गणित बिगड़ सकता है।
दक्षिण के 5 राज्यों कर्नाटक, तमिलनाडु, केरल, आंध्र प्रदेश और तेलंगाना में विधानसभा की करीब 900 और लोकसभा की 129 सीटें आती हैं। BJP के पास दक्षिण में अभी 29 सांसद हैं। 2024 में पार्टी ने यहां कम से कम 60 सीटें जीतने का टारगेट रखा है।
कर्नाटक से जुड़ी ये खबर भी पढ़िए...
दक्षिण में हिंदुत्व पॉलिटिक्स फेल, 60 सीटें कैसे जीतेगी BJP
61,232 मंदिर, 84% हिंदू आबादी, हिजाब-हलाल पर बैन, गोहत्या पर सजा, चुनाव से पहले बजरंगबली का मुद्दा, PM मोदी के एक के बाद एक रोड शो-रैलियां, मुस्लिमों का आरक्षण खत्म, सबसे बड़ी कम्युनिटी लिंगायतों को रिजर्वेशन…फिर भी कर्नाटक में BJP हार गई। पार्टी ने लोकसभा चुनाव में दक्षिण भारत में 60 सीटें जीतने का टारगेट रखा है, लेकिन कर्नाटक की हार ने उसकी तैयारियों को बड़ा झटका दिया है।
पूरी खबर यहां पढ़ें...